Birthe Rønn Hornbech (V), 2000-11-23:
Vi har hver gang, regeringen har fremsat forslag til ændring af udlændingeloven, der har indebåret stramninger, stemt for, og jeg vil godt starte med at udtrykke min forundring over, at Dansk Folkeparti sidste gang valgte at stemme imod sammen med Enhedslisten og SF.
Men selv om vi har deltaget i alle de stramninger, som indenrigsministeren nævnte, mener vi fortsat, at regeringens udlændingepolitik er for slap, og vi vil derfor fremsætte vore egne forslag.
Vi mener stadig, at hovedproblemet er, at Danmark ikke kan styre tilstrømningen af udlændinge.
Det er ikke rimeligt, at udlændinge fra helt andre dele af verden kan komme til Danmark gennem menneskesmugling, og vi mener, at de midler, der bruges her i Danmark på flygtninge, langt bedre kunne anvendes i nærområderne.
Som flygtningepolitikken er i dag, understøtter den i virkeligheden menneskesmuglerne og giver næsten udelukkende asyl til de mest ressourcestærke, der har råd til at komme herop.
Den politik indebærer en himmelråbende uretfærdighed, og Venstre ønsker en mere retfærdig flygtningepolitik, som vi allerede i 1997 ved et beslutningsforslag opfordrede regeringen til at deltage i.
Vi fremsatte dengang forslag med hr. Bertel Haarder som ordfører og opfordrede regeringen til i EU's Ministerråd at arbejde for, at EU med bistand og anden støtte til tredjelande bidrog til, at flere mennesker i nød hjælpes i deres nærområder ud fra disse principper:
Vi opfordrede samtidig regeringen til under iagttagelse af indgåede aftaler snarest at lægge op til at ændre den danske hjælp i overensstemmelse med disse principper og selv gå foran med et godt eksempel.
Denne opfordring vil vi gentage i dag, så meget desto mere som vi jo har set, at man i det interne udlændingeudvalg i Socialdemokratiet har været inde på disse tanker, og jeg skal her efter debatten for et øjeblik siden tilføje, at disse tanker godt kan føres ud i livet, og vel at mærke uden at konventionerne ændres.
Herudover er vi i Venstre meget optaget af, at betingelserne for at opnå permanent opholdstilladelse skal strammes.
Vi mener for det første, at flygtninge først skal have permanent opholdstilladelse efter 7 år, for det ligger jo i flygtningebegrebet, at flygtninge ønsker at vende tilbage til deres eget land. Vi finder også, at familiesammenføringerne udhuler indvandrerstoppet, og ønsker, at familiesammenføring som hovedregel skal ske i det land, hvortil ægtefællerne samlet set har den største tilknytning.
Familiesammenføring skal efter vores opfattelse også betinges af, at der er fundet en egnet bolig.
I øvrigt vil jeg sige, at egentlig er det grundlæggende beklageligt, at vi stadig skal opretholde et indvandrerstop og ikke via betingelser kan styre tilstrømningen til Danmark, men er nødt til at gøre det, fordi asylinstituttet misbruges, og fordi familiesammenføringsreglerne bruges til noget, som vi i hvert fald ikke havde tiltænkt dem.
Vi ønsker til gengæld, at personer, som vi har brug for på arbejdsmarkedet, kan få opholdstilladelse i Danmark, og at deres ansøgninger behandles så hurtigt som muligt.
Så skal jeg sige om den vedtagelse, der er fremsat, at det er jo ikke antallet af udlændinge, der er det primære. Det primære må være, at man fremsætter et lovforslag med nogle strammere kriterier for tilstrømningen til Danmark, og derfor skal jeg på vegne af V og K fremsætte følgende:
Forslag til vedtagelse »Folketinget opfordrer regeringen til at fremsætte initiativer på udlændingeområdet, der har til formål at begrænse asylmisbruget, og at ændre udlændingeloven, så kriteriet for at opnå opholdstilladelse gennem familiesammenføring skærpes«.